ولید بن یزید

په اموي خلافت کي له هشام بن عبدالملک وروسته ولید بن یزید د ۱۲۵ هجري سپوږمیز کال کي د ربیع الثاني په میاشت کي پر تخت کښېناست. د معلوماتو پر بنسټ نوموړی یو بې کفایته او له حکومتي چارو بې پروا شخص وو. دا په داسي حال کي چي هشام بن عبدالملک د خپل ژوند په اوږدو کي دده د بدلون لپاره څو ځله هڅي هم وکړې.

د ولید د منفي کړو وړو له امله ډیری درباري مشرانو د هغه د واکمنۍ مخالفت وکړ. ولید چي څنګه تخت ته ورسېدی، لومړی کار یې د خپلو یادږ مخالفینو ترور یا لمنځه وړل وه. دده د ظلم له کبله ځیني خلک دومره په تنګ سول چي د هشام بن عبدالملک قبر ته به تلل او ژړا به یې کوله.

 وژنه 

د پورتني ظلم او ځوروني د دوام له امله ولید بن یزید بالاخره د یو کال او دوو میاشتو خلافت وروسته د خپلو مخالفینو سره د جګړې په ترڅ کي ووژل سو. یو مشهور تاریخ پوه لیکي چي کله خلک د هغه د وژلو لپاره راغلل، نو هغه د قرآن کریم په تلاوت بوخت سو، او ویې ویل: "لکه څنګه چي حضرت عثمان رضی الله عنه د قرآن د تلاوت پر مهال شهید سو، زه هم باید هغه ډول ووژل سم." 

 سرچینې